CELEX: 32021D1357
Language: el
Date: 2021-06-30 00:00:00
Title: Απόφαση (ΕΕ) 2021/1357 της Επιτροπής της 30ής Ιουνίου 2021 με την οποία επιτρέπεται στη Σλοβενία να εφαρμόσει παράταση ορισμένων περιόδων που καθορίζονται στο άρθρο 2 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4628] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/5
               
            
         ΑΠΟΦΑΣΗ (ΕΕ) 2021/1357 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στη Σλοβενία να εφαρμόσει παράταση ορισμένων περιόδων που καθορίζονται στο άρθρο 2 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4628]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 2 παράγραφος 8,
         Εκτιμώντας τα ακόλουθα:
         
                     (1)
                  
                  
                     Με το άρθρο 2 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (στο εξής: ΠΕΙ) της περιοδικής κατάρτισης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021. Με το άρθρο 2 παράγραφος 3 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Με το άρθρο 2 παράγραφος 5 του κανονισμού (ΕΕ) 2021/267 παρατείνεται η ισχύς των δελτίων επιμόρφωσης οδηγού που αναφέρονται στο παράρτημα II της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με επιστολή της 20ής Μαΐου 2021, η Σλοβενία υπέβαλε αιτιολογημένο αίτημα για την έγκριση παράτασης ορισμένων περιόδων που καθορίζονται στο άρθρο 2 του κανονισμού (ΕΕ) 2021/267. Η Σλοβενία προσκόμισε πρόσθετες πληροφορίες προς υποστήριξη του αιτήματός της στις 21 Μαΐου και στις 7 Ιουνίου 2021.
                  
               
                     (4)
                  
                  
                     Με το αιτιολογημένο αίτημά της, η Σλοβενία ζητά την έγκριση παράτασης κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς της εν λόγω διάταξης και του άρθρου 2 παράγραφος 3, καθώς και την έγκριση παράτασης κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού.
                  
               
                     (5)
                  
                  
                     Σύμφωνα με τις πληροφορίες που διαβίβασε η Σλοβενία, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού ενδέχεται να παραμείνουν ανέφικτες και πέραν της 30ής Ιουνίου 2021 στο εν λόγω κράτος μέλος, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (6)
                  
                  
                     Σύμφωνα με τη Σλοβενία, όλες οι περιοδικές καταρτίσεις στο εν λόγω κράτος μέλος πρέπει να διεξάγονται με φυσική παρουσία των ενδιαφερόμενων οδηγών. Εντούτοις, λόγω της κατάστασης που προκλήθηκε εξαιτίας της πανδημίας COVID-19, οι δραστηριότητες περιοδικής κατάρτισης χρειάστηκε είτε να ανασταλούν είτε να περιοριστούν σημαντικά, κυρίως λόγω των μέτρων που τέθηκαν σε εφαρμογή σχετικά με τους κανόνες κοινωνικής αποστασιοποίησης.
                  
               
                     (7)
                  
                  
                     Με βάση τις πληροφορίες που διαβίβασε η Σλοβενία, το συγκεκριμένο κράτος μέλος εισήλθε για πρώτη φορά σε καθεστώς περιορισμού της κυκλοφορίας στις 18 Μαρτίου 2020, το οποίο διήρκεσε έως τις 17 Μαΐου 2020, και σε δεύτερο καθεστώς περιορισμού της κυκλοφορίας στις 16 Νοεμβρίου 2020, το οποίο διήρκεσε έως τις 14 Φεβρουαρίου 2021. Στη συνέχεια, εισήλθε για τρίτη φορά σε καθεστώς περιορισμού της κυκλοφορίας την 1η Απριλίου 2021, το οποίο διήρκεσε έως τις 11 Απριλίου 2021. Συνεπώς, το εν λόγω κράτος μέλος τέθηκε σε κατάσταση παύσης δραστηριοτήτων για πεντέμισι και πλέον μήνες, λόγω των συνεπειών της πανδημίας COVID-19.
                  
               
                     (8)
                  
                  
                     Σύμφωνα με τη Σλοβενία, οι προαναφερθέντες περιορισμοί της κυκλοφορίας συνοδεύτηκαν, στο σύνολό τους, από τη θέσπιση μέτρων για την απαγόρευση των κανονικών δραστηριοτήτων περιοδικής κατάρτισης, λόγω της εφαρμογής των μέτρων κοινωνικής αποστασιοποίησης. Ειδικά κατά τον τρίτο περιορισμό της κυκλοφορίας, ο οποίος διήρκεσε μεταξύ 1ης και 11ης Απριλίου 2021, απαγορεύτηκε πλήρως η διεξαγωγή περιοδικής κατάρτισης.
                  
               
                     (9)
                  
                  
                     Οι δραστηριότητες περιοδικής κατάρτισης επιτρέπονται από τον Μάιο του 2021, αν και εφαρμόζεται περιορισμός 10 ατόμων κατ’ ανώτατο όριο σε κάθε μάθημα. Όπως εικάζει η Σλοβενία, μόλις κατά το τέλος του 2021 οι οδικοί μεταφορείς θα είναι σε θέση να οργανώσουν τις δραστηριότητές τους κατά τρόπο που να επιτρέπει σε όλους τους οδηγούς να ολοκληρώσουν εγκαίρως την περιοδική τους κατάρτιση.
                  
               
                     (10)
                  
                  
                     Με βάση τις πληροφορίες που παρασχέθηκαν από το εν λόγω κράτος μέλος, δεδομένων των προαναφερθέντων περιορισμών της κυκλοφορίας, ο αριθμός των οδηγών που κατόρθωσε να παρακολουθήσει μαθήματα κατάρτισης στο πρόσφατο παρελθόν ήταν περιορισμένος σε σχέση με τον αναμενόμενο αριθμό οδηγών που θα συμμετείχε κατά την ίδια περίοδο ενός κανονικού έτους. Οι εν λόγω περιορισμοί της κυκλοφορίας, καθώς και άλλα μέτρα που εφαρμόστηκαν στο ίδιο πλαίσιο, είχαν ως αποτέλεσμα την εγκατάλειψη της περιοδικής κατάρτισης από τους οδηγούς σε ποσοστό περίπου 50 %, ενώ η Σλοβενία εκτιμά επίσης ότι κάθε μήνας περιορισμού της κυκλοφορίας αντιστοιχούσε σε μείωση κατά 8 %, σε σύγκριση με ομαλές συνθήκες, των οδηγών που συμμετείχαν σε περιοδική κατάρτιση.
                  
               
                     (11)
                  
                  
                     Επίσης, σύμφωνα με τη Σλοβενία, το 2019, σε 920 δραστηριότητες περιοδικής κατάρτισης συμμετείχαν 43 884 οδηγοί, ενώ το 2020 συμμετείχαν is19 089 οδηγοί σε μόλις 494 δραστηριότητες περιοδικής κατάρτισης. Λόγω αυτής της μείωσης, η Σλοβενία προβλέπει ότι η ζήτηση θα είναι μεγαλύτερη από τη δυναμικότητα που διαθέτουν οι μονάδες κατάρτισης για τη διεκπεραίωση των περιοδικών καταρτίσεων. Η συσσώρευση καθυστερήσεων στο εν λόγω κράτος μέλος είναι σημαντική επί του παρόντος και τα μέτρα κοινωνικής αποστασιοποίησης που εξακολουθούν να ισχύουν δεν επιτρέπουν την ταχεία αντιμετώπιση των εν λόγω καθυστερήσεων.
                  
               
                     (12)
                  
                  
                     Σύμφωνα με τις πληροφορίες που διαβίβασε η Σλοβενία, τα μέτρα που τέθηκαν σε εφαρμογή για την ανάσχεση της εξάπλωσης της νόσου COVID-19 επηρεάζουν επίσης τις ανανεώσεις των δελτίων επιμόρφωσης οδηγού. Πέραν των δυσκολιών που προαναφέρθηκαν όσον αφορά την ολοκλήρωση των περιοδικών καταρτίσεων, οι οποίες, σύμφωνα με τη Σλοβενία, συνιστούν προϋπόθεση για την ανανέωση των δελτίων επιμόρφωσης οδηγού, το συγκεκριμένο κράτος μέλος αναφέρει επίσης ότι οι τοπικές διοικητικές αρχές διαθέτουν περιορισμένη δυναμικότητα για τη διεκπεραίωση της ανανέωσης των εν λόγω εγγράφων. Σύμφωνα με το κράτος μέλος, η προσέλευση στα κτίρια των διοικητικών αρχών επιτρέπεται, επί του παρόντος, μόνο σε ένα τμήμα του προσωπικού και ο περιορισμός αυτός αναμένεται να εξακολουθήσει να ισχύει στο ορατό μέλλον.
                  
               
                     (13)
                  
                  
                     Με βάση τις πληροφορίες που διαβίβασε το συγκεκριμένο κράτος μέλος, ορισμένα από τα εν λόγω μέτρα ενδεχομένως θα παραμείνουν σε ισχύ στο άμεσο μέλλον και πιθανόν έως το τέλος του 2021. Παρότι η τρέχουσα κατάσταση όσον αφορά την πανδημία παρουσιάζει αργή βελτίωση στη Σλοβενία, στο κράτος μέλος εξακολουθούν να καταγράφονται περίπου 300 νέες λοιμώξεις ημερησίως, αριθμός σημαντικός λαμβανομένου υπόψη του μεγέθους της χώρας. Ο εμβολιασμός διεξάγεται επίσης με βραδύτερο από τον αναμενόμενο ρυθμό, λόγω προβλημάτων στις αλυσίδες εφοδιασμού. Ως εκ τούτου, η Σλοβενία προβλέπει ότι μέτρα όπως ο περιορισμός του αριθμού των ατόμων σε εσωτερικούς χώρους θα εξακολουθήσουν να εφαρμόζονται προς το παρόν, με συνέπεια τη μείωση του αριθμού των οδηγών που θα μπορούν να ολοκληρώσουν την περιοδική τους κατάρτιση.
                  
               
                     (14)
                  
                  
                     Σύμφωνα με τη Σλοβενία, ο λόγος που ζητούνται παρατάσεις μέγιστης επιτρεπόμενης διάρκειας έξι μηνών εξηγείται από το γεγονός ότι υπάρχει ακόμη σημαντική συσσώρευση καθυστερήσεων όσον αφορά τα δελτία επιμόρφωσης οδηγού που χρήζουν ανανέωσης, πράγμα που αντιπροσωπεύει αύξηση περίπου 50 % σε σχέση με ό,τι θα αναμενόταν υπό κανονικές συνθήκες. Επιπλέον, προς το παρόν υπάρχει αβεβαιότητα ως προς το χρονικό διάστημα που θα συνεχιστεί η πανδημία και τον χρόνο παραμονής των μέτρων κοινωνικής αποστασιοποίησης σε εφαρμογή.
                  
               
                     (15)
                  
                  
                     Η Σλοβενία ζητά παράταση μόνο των περιόδων μεταξύ της 1ης Σεπτεμβρίου 2020 και της 30ής Ιουνίου 2021, και όχι των περιόδων 10 μηνών που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267. Ως εκ τούτου, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού στο εν λόγω κράτος μέλος, οι οποίες διαφορετικά θα έληγαν κατά την περίοδο αναφοράς, δεν θα παραταθούν για διάστημα άνω των 10 μηνών. Κατά συνέπεια, οι αιτούμενες παρατάσεις δεν συνεπάγονται δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (16)
                  
                  
                     Συνεπώς, θα πρέπει να επιτραπεί στη Σλοβενία να παρατείνει κατά έξι μήνες τις περιόδους μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3, και στο άρθρο 2 παράγραφος 5 του κανονισμού (ΕΕ) 2021/267.
                  
               
                     (17)
                  
                  
                     Η Σλοβενία συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Σλοβενία να εφαρμόσει τις ακόλουθες παρατάσεις των περιόδων που καθορίζονται στο άρθρο 2 παράγραφοι 1, 3 και 5 του κανονισμού (ΕΕ) 2021/267:
            
                        α)
                     
                     
                        παράταση κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς του άρθρου 2 παράγραφοι 1 και 3 του εν λόγω κανονισμού· και
                     
                  
                        β)
                     
                     
                        παράταση κατά έξι μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού.
                     
                  
         
            Άρθρο 2
            Η παρούσα απόφαση απευθύνεται στη Δημοκρατία της Σλοβενίας.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).